ORDE do 4 de abril de 2005 pola que se convocan axudas a entidades sen ánimo de lucro para a adquisición de equipamento audiovisual e multimedia e para crear medios de información electrónica.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 12/04/2005

O Decreto 8/1998, do 8 de xaneiro, polo que se desenvolve a estrutura orgánica da Consellería de Cultura, Comunicación Social e Turismo, atribúelle no seu artigo 7 á Dirección Xeral de Comunicación e Audiovisual, a dirección e coordinación das actuacións da Consellería de Cultura, Comunicación Social e Turismo en materia de telecomunicacións, audiovisual e multimedia, e todos os aspectos que poidan derivar da aplicación das novas tecnoloxías da comunicación e a información a todas as facetas da cultura e do patrimonio galego.
As actividades que desenvolven as entidades sen ánimo de lucro constitúen unha área propicia para aproveitar as vantaxes e potencialidades das novas tecnoloxías da comunicación e información polo que se require facilitárllelas a aquelas entidades que, polas funcións que realizan e a finalidade que perseguen, necesitan facer uso de ferramentas tecnolóxicas para unha mellor eficacia das súas actividades.
Por iso, preténdese continuar unha liña de subvencións que persegue como obxectivo a adquisición de equipamento audiovisual e multimedia por parte daquelas entidades sen ánimo de lucro, que se traduza en axudas para a adquisición do equipamento audiovisual e multimedia necesario para o desenvolvemento das súas actividades.
Tamén se comeza unha nova liña de axudas para entidades sen ánimo de lucro dirixida a potenciar a creación de medios de información electrónica para que esas entidades creen a súa propia páxina web en galego desde a que se faga divulgación e difusión das actividades que realizan.
Por todo isto,
DISPOÑO:
Bases para a concesión das subvencions.
Artigo 1º.-Obxecto e partida orzamentaria.
Convócanse dúas liñas de subvención, mediante réxime de concorrencia competitiva, a entidades sen ánimo de lucro para a adquisición de equipamento audiovisual, multimedia e outros de natureza análoga necesarios para o desenvolvemento das súas actividades (modalidade A), e para crear unha páxina web en galego na internet (modalidade B).
Polo tanto, para as mencionadas axudas resérvase a cantidade de 287.564 euros que se imputarán ao crédito dispoñible na aplicación orzamentaria 10.04.361A.780 dos orzamentos xerais da Comunidade Autónoma de Galicia para o ano 2005.
Artigo 2º.-Equipamento subvencionable e/ou creación dunha páxina web en galego na internet.
1. Só para os efectos desta orde, poderán ser obxecto de axudas na modalidade A:
a) A adquisición de equipamento audiovisual, multimedia e outro de natureza análoga.
b) As adquisicións de PC, considerados como terminais interactivos e equipamentos de comunicación que permitan a conexión aos servizos da internet.
2. Só para os efectos desta orde, poderán ser obxeto de axuda na modalidade B:
a) A creación dunha páxina web en galego na internet, referida á entidade solicitante e ás actividades que desenvolve, cando os contidos da web son da responsabilidade da entidade solicitante da axuda.
A páxina web deberá estar nun dominio propio cun primeiro nivel que sexa .es ou .org.
3. O equipamento e/ou páxina web subvencionables terán como finalidade servir de ferramenta para que a entidade desenvolva axeitadamente as súas actividades, na modalidade A, ou que lle sirva para facer divulgación e difusión das actividades que realiza a entidade, na modalidade B.
4. Quedan excluídos destas axudas a instalación do equipamento e os gastos derivados do acceso e servizo da internet.
Artigo 3º.-Beneficiarios.
Poderán optar a estas subvencións as entidades sen ánimo de lucro legalmente constituídas, que persigan como finalidade a realización de actividades de carácter social, cultural e outras de interese xeral non empresarial que dispoñan dun establecemento aberto para a realización das devanditas actividades e teñan o seu domicilio social na Comunidade Autónoma de Galicia, en concellos cunha poboación de dereito igual ou inferior a 30.000 habitantes.
Aquelas entidades sen ánimo de lucro que xestionen a actividade de cineclub poderán solicitar estas axudas en todo caso.
Artigo 4º.-Motivos de exclusión.
Quedan excluídos os solicitantes que anteriormente recibisen algunha outra subvención da Consellería de Cultura, Comunicación Social e Turismo e non xustificasen o seu investimento.
Artigo 5º.-Contías.
1. Para a modalidade A:
a) A contía máxima da axuda será de ata un 65%, en termos xerais, do importe total da factura presentada, expedida pola entidade subministradora, incluíndo unicamente o valor do material subvencionable adquirido e excluíndo outro tipo de gastos (IVE, transporte, etc.).
b) A axuda máxima por PC será de 500 euros.
c) En todo caso, o tope máximo da axuda concedida será de 3.000 euros por entidade solicitante.
2. Para a modalidade B:
a) A axuda máxima para crear a páxina web en galego poderá ser de 150 A.
Artigo 6º.-Solicitudes e documentación.
1. A solicitude farase mediante instancia dirixida ao conselleiro de Cultura, Comunicación Social e Turismo, segundo o modelo que figura como anexo desta orde, e presentarase no rexistro xeral da Consellería de Cultura, Comunicación Social e Turismo ou nos rexistros das delegacións provinciais, sen prexuízo dos procedementos establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2.1. Coa solicitude xuntarase obrigatoriamente a seguinte documentación da entidade:
a) Fotocopia da tarxeta de idenficación fiscal da entidade.
b) Acta e estatutos de constitución, con acreditación da súa inscrición no rexistro correspondente.
c) Poder suficiente do representante da entidade solicitante.
d) Declaración de todas as subvencións solicitadas ou concedidas para o mesmo fin das distintas administracións públicas.
e) Declaración do número de membros da entidade.
f) Declaración responsable de que se atopa ao corrente nas súas obrigas tributarias estatais e autonómicas e coa Seguridade Social, así como que non ten pendente de pagamento ningunha outra débeda, por ningún concepto, coa administración pública da comunidade autónoma.
2.2. Para o caso de solicitar axuda por equipamento audiovisual e multimedia, modalidade A, xuntarase ademais:
a) Memoria detallada do equipamento así como o orzamento desagregado deste para o que se solicita a subvención.
b) Plan de actividades que se vai desenvolver co equipamento para o que se solicita a axuda.
c) Orzamento do exercicio corrente e balance de situación da entidade, sen incluír as partidas das actuacións subvencionables tramitadas.
2.3. Para o caso de solicitar axuda para a creación de páxina web en galego, modalidade B, xuntarase ademais:
a) Acordo social da entidade de creación da páxina web en galego.
b) Declaración responsable da titularidade da páxina web da entidade solicitante e tamén dos contidos da páxina web.
c) Sinalar a URL da páxina web, que deberá estar nun dominio propio cun primeiro nivel que sexa .es ou .org.
d) Plan de actividades que posúe a entidade.
Artigo 7º.-Prazo de presentación de solicitudes.
As solicitudes deberán presentarse, segundo os modelos que figuran nos anexos, no prazo de corenta días naturais contados a partir do día seguinte ao da publicación desta orde no Diario Oficial de Galicia.
Artigo 8º.-Tramitación.
Os servizos competentes da Dirección Xeral de Comunicación e Audiovisual tramitarán as solicitudes e instrumentarán os procedementos necesarios para a concesión da subvención.
Artigo 9º.-Órgano colexiado e órgano instrutor.
A proposta de concesión formularáselle ao conselleiro de Cultura, Comunicación Social e Turismo por un órgano colexiado, a través do director xeral de Comunicación e Audiovisual, que é o órgano instrutor.
O referido órgano colexiado terá a seguinte composición:
-Un subdirector xeral.
-Un xefe de servizo.
-Un xefe de servizo, técnico na materia.
-Un funcionario desta dirección xeral, que fará de secretario.
Artigo 10º.-Criterios de valoración.
O órgano colexiado do artigo 9º valorará as solicitudes de acordo cos seguintes criterios:
-Dimensión e ámbito de actuación da entidade solicitante.
-Que a entidade sen ánimo de lucro teña como finalidade o fomento dos valores e da identidade cultural e social de Galicia.
-Plan de actividades de carácter social, cultural, formativo e outras de interese xeral.
-Situación nas zonas xeográficas de desenvolvemento tecnolóxico desfavorecido.
Artigo 11º.-Proposta e resolución.
Á vista da proposta formulada polo órgano instrutor, o conselleiro de Cultura, Comunicación Social e Turismo resolverá dentro das dispoñibilidades orzamentarias. Para os efectos establecidos no artigo 42.2º da Lei 30/1992, do 26 de novembro, de réxime xurídico das administracións públicas e do procedemento administrativo común, o prazo máximo para resolver as solicitudes correspondentes ás accións especificadas nesta orde será de cinco meses, contados a partir do día seguinte ao da publicación desta convocatoria. De non notificarse resolución favorable neste prazo, entenderase desestimada a petición correspondente, podendo interpoñer, con carácter potestativo, recurso de reposición ante o conselleiro de Cultura, Comunicación Social e Turismo no prazo dun mes, logo do recurso contencioso-administrativo ante o Tribunal Superior de Xustiza de Galicia.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.
Artigo 12º.-Notificación da resolución de concesión.
Notificada a resolución de subvención, os beneficiarios deberán manifestar por escrito a súa acep
tación, comprometéndose a executar o proxecto subvencionado no prazo e condicións establecidas, empregando para ese trámite o modelo que figura como anexo III. De non recibirse a aceptación no prazo de dez días naturais entenderase que o beneficiario renuncia á subvención concedida e procederase, sen máis trámite, ao arquivo do expediente.
Artigo 13º.-Pagamentos e xustificación.
Os beneficiarios da subvención quedarán obrigados a xustificar, en todo caso, antes do 20 de outubro do ano 2005, o pagamento da totalidade do investimento realizado, xuntando a seguinte documentación (un orixinal e unha copia):
1. Para xustificar a adquisición de equipamento (modalidade A).
a) Factura do equipamento adquirido e xustificación do seu pagamento.
b) Unha nova declaración de axudas e subvencións solicitadas ou concedidas para o mesmo fin das distintas administración públicas, organismos ou entidades públicas ou privadas.
c) Certificación expedida pola entidade bancaria en que sinale o número completo da conta que posúa o beneficiario onde se deba realizar o pagamento.
2. Para xustificar a creación de páxina web en galego (modalidade B).
a) Indicar expresamente a URL da páxina web creada, que deberá residir nun dominio propio cun primeiro nivel que debe ser .es ou .org.
b) Unha nova declaración de axudas e subvencións solicitadas ou concedidas para o mesmo fin das distintas administracións públicas, organismos ou entidades públicas ou privadas.
c) Certificación expedida pola entidade bancaria en que sinale o número completo da conta que posúa o beneficiario onde se deba realizar o pagamento.
A entidade beneficiaria pola axuda para crear unha páxina web en galego deberá incluír na propia páxina a referencia seguinte: «esta páxina web en galego tivo unha axuda outorgada pola Consellería de Cultura, Comunicación Social e Turismo da Xunta de Galicia» (coa súa imaxe corporativa).
A Dirección Xeral de Comunicación e Audiovisual, con carácter previo ao pagamento, verificará que o contido da páxina web en galego é adecuado para a difusión e divulgación das actividades que realiza a entidade beneficiaria da axuda.
Para proceder a calquera pagamento superior aos 1.500 euros, os beneficiarios deberán presentar certificacións acreditativas do cumprimento das obrigas tributarias estatais e coa Seguridade Social e de non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia, segundo o disposto no artigo 41.1º g) da Lei 13/2004, do 29 de decembro, de orzamentos xerais da Comunidade Autónoma de Galicia para o 2005 e no artigo 78.4º do texto refundido da Lei de réxime financeiro e orzamentario aprobado polo Decreto lexislativo
1/1999, do 7 de outubro. As ditas certificacións serán expedidas para efectos de subvención.
Artigo 14º.-Obrigas do beneficiario.
Os beneficiarios das subvencións, una vez aceptadas estas, quedarán obrigados a destinar os fondos percibidos para o obxecto concreto para o que foron concedidos. A Consellería de Cultura, Comunicación Social e Turismo poderá realizar as oportunas comprobacións para o mellor coñecemento da efectiva realización do proxecto obxecto de axuda.
De igual maneira o beneficiario estará obrigado a facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
Para o caso de axudas ou subvencións outorgadas co mesmo obxecto, o importe das subvencións concedidas, en ningún caso poderá ser de tal contía que, illadamente ou en concorrencia coas concedidas a través doutras administracións públicas, supere o 100% do custo total da actividade subvencionada que deberá desenvolver o beneficiario.
Artigo 15º.-Perda da subvención.
O incumprimento por parte do beneficiario de calquera requisito desta orde facultará a Consellería de Cultura, Comunicación Social e Turismo para instruír expediente sancionador, conforme o previsto no artigo 79 do texto refundido da Lei de réxime financeiro e orzamentario, aprobado polo Decreto lexislativo 1/1999, do 7 de outubro, e na Lei de réxime xurídico das administracións públicas e do procedemento administrativo común; se procede, anulará os beneficios concedidos e solicitará a devolución das cantidades percibidas, se as houber, segundo o procedemento que establece o Regulamento xeral de recadación.
Artigo 16º.-Resolución.
Contra os devanditos actos resolutivos, que esgotan a vía administrativa, poderá o interesado interpoñer recurso contencioso-administrativo perante o Tribunal Superior de Xustiza de Galicia, no prazo de dous meses, contados desde a recepción da notificación da resolución ou, potestativamente, interpoñer no prazo dun mes desde a recepción da resolución, recurso de reposición ante o conselleiro de Cultura, Comunicación Social e Turismo.
Disposicións derradeiras
Primeira.-Facúltase o director xeral de Comunicación e Audiovisual para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de abril de 2005.
Jesús Pérez Varela
Conselleiro de Cultura, Comunicación
Social e Turismo
CONSELLERÍA DE XUSTIZA, INTERIOR E ADMINISTRACIÓN
LOCAL